**Treoirlínte Scannánaíochta**

* **Bainistiú Suímh**

*Nuair atá tú ag scannánaíocht in Éirinn, molaimid duit Bainisteoir Suímh inniúil a fhostú atá ina bhall de* [*Chuallacht*](https://www.tearma.ie/q/Cuallacht%20Sti%C3%BArth%C3%B3ir%C3%AD%20Sc%C3%A1ile%C3%A1in%20na%20h%C3%89ireann/ga/)*Suíomhanna na hÉireann. Cabhróidh siad leat ionaid oiriúnacha a aimsiú agus a chinntiú, na ceadanna riachtanacha ón mBriogáid Dóiteáin, ón nGarda Síochána, agus ó rialaitheoirí eile a fháil, agus lóistíocht do léiriúcháin a chomhordú. Beidh siad ina bhfoinse den scoth d'eolas áitiúil freisin.*

[*https://www.locationsguildofireland.com*](https://www.locationsguildofireland.com)

• **Scannánaíocht ar mhaoin phríobháideach**

*Ní gá cead a fháil ó Fhís Chill Mhantáin le haghaidh scannánaíochta ar mhaoin phríobháideach. Mar sin féin, is smaoineamh maith é Fís Chill Mhantáin a chur ar an eolas ar aon nós. Beidh cead agus faomhadh an úinéara talún ag teastáil uait má tá tú ag scannánaíocht ar mhaoin phríobháideach. Roimh scannánaíocht a dhéanamh, is gnáthchleachtas é comhaontú suímh a bheith sínithe ag an gComhlacht Léiriúcháin agus an t-úinéir araon. Ba cheart go mbeadh árachas oiriúnach don chás i bhfeidhm freisin. Má théann do ghníomhaíocht scannánaíochta isteach ar thalamh poiblí ar bhealach ar bith (mar shampla, bóithre nó páirceanna) ansin beidh cead ag teastáil ó Fhís Chill Mhantáin.*

• **Scannánaíocht in áit phoiblí**

*Más mian leat scannánaíocht a dhéanamh in áit phoiblí, caithfidh tú na ceadanna riachtanacha a fháil ar dtús ón údarás áitiúil ábhartha nó ó aon eintiteas eile atá i gceannas ar na háiteanna sin. Ba cheart don chomhlacht léiriúcháin gach eolas faoi scannánaíocht ar an tsráid nó in áit phoiblí a chur in iúl don Gharda Síochána. Áirítear leis sin aon athléiriú ar choireanna, ar thimpistí, nó ar úsáid gunnaí agus éifeachtaí speisialta má éilítear é sin de réir an cháis.*

*Ba cheart don chomhlacht léiriúcháin a chinntiú go ndéantar comhairliúchán le gach duine a d'fhéadfadh a bheith thíos leis an scannánaíocht agus go gcuirtear ar an eolas go hiomlán iad faoi na pleananna roimh ré.*

* **Fógra poiblí**

*Bíonn cumarsáid mhaith riachtanach i gcónaí le haghaidh léiriúchán a n-éireoidh go maith leis. I ngach cás, bíonn comhairliúchán le comharsana díreacha (gnó agus cónaithe) ag teastáil. Caithfear tús áite a thabhairt do chuidiú le cónaitheoirí. Ba chóir don Chomhlacht Léiriúcháin pointe teagmhála ainmnithe a ainmniú do chónaitheoirí agus do ghnólachtaí áitiúla. Coinnigh gach cónaitheoir agus gnó áitiúil ar an eolas faoi do ghníomhaíochtaí beartaithe i bhfad roimh ré. In go leor cásanna, beidh sé mar choinníoll de do chead scannánaíochta go seachadfaí fógraí poiblí ó dhoras go doras.*

• **Sláinte agus Sábháilteacht**

*Caithfear gach reachtaíocht Sláinte agus Sábháilteachta a leanúint, lena n-áirítear an tAcht um Shábháilteacht, Sláinte agus Leas ag an Obair, 2005, an tAcht um Shláinte agus Leas ag an Obair (Tógáil), 2013, an tAcht um Shláinte agus Leas ag an Obair, (Ginearálta) 2007, agus an tAcht Seirbhísí Dóiteáin, 1981 agus 2003. Caithfear sláinte agus sábháilteacht na n-aisteoirí, an chriú, agus an phobail i gcoitinne a chinntiú i gcónaí. Is é dualgas an chomhlachta léiriúcháin é a chinntiú go gcomhlíontar na riachtanais sábháilteachta i gcónaí, agus ba chóir scannánaíocht a stopadh láithreach má tá sé contúirteach leanúint ar aghaidh. Caithfidh oibrithe criú ar an láthair agus gairmithe léiriúcháin éadaí cuí a chaitheamh dá ngníomhaíochtaí agus dá bhfreagrachtaí.*

• **An Garda Síochána**

*Nuair atá scannánaíocht ar siúl ar shuíomh, d'fhéadfadh go mbeadh gá le baill den Garda Síochána a bheith i láthair chun rialú éifeachtach tráchta a chinntiú. Caithfidh Bainisteoir Suímh nó ball ainmnithe eile den chriú teagmháil a dhéanamh leis na Gardaí agus leis an gcomhairle áitiúil, a thabharfaidh comhairle faoin ngá le tacaíocht ón nGarda ag aon suíomh scannánaíochta ar leith. Is é Bainistíocht an Gharda a stiúrann oifigigh de chuid an Gharda a chuirtear amach trí Oifig an Gharda Síochána i gcónaí, ní an comhlacht léiriúcháin a d'iarr cabhair ón nGarda. Beidh an comhlacht léiriúcháin freagrach as aon táillí Garda neamh-dhualgas poiblí. Is féidir le hOifig an Gharda Síochána sonraí a thabhairt faoi gach táille arna iarraidh.*

• **Páirceáil**

*Ba chóir duit Fís Chill Mhantáin a chur ar an eolas faoi do riachtanais pháirceála. Molaimid do gach léiriúchán méid agus líon na bhfeithiclí ar an suíomh a íoslaghdú nuair is féidir. Nuair a bhíonn spásanna páirceála poiblí ag teastáil, beidh ort iarratas a dhéanamh chuig an gCeantar Bardasach ábhartha chun bánna páirceála a chur ar fionraí. Déan teagmháil le Fís Chill Mhantáin chun tuilleadh eolais a fháil.*

• **Dúnadh Bóthair**

*Má theastaíonn uait trácht a atreorú ó bhóthar nó má theastaíonn uait go mbeadh an bóthar glanta le haghaidh radhairc, ba chóir duit iarratas a dhéanamh ar dhúnadh bóthair. Ba chóir iarratais ar dhúnadh bóthair a dhéanamh ar a laghad 8 seachtaine roimh ré agus caithfear Plean Bainistithe Tráchta a chur isteach leo. Iarr treoir ó oifig Fhís Chill Mhantáin.*

• **Bainistiú Tráchta**

*I gcás go mbeadh cur isteach ar ghnáthshruth tráchta sa cheantar, tá dualgas ar an gcomhlacht léiriúcháin idirchaidreamh a dhéanamh leis na Gardaí áitiúla. Caithfear Plean Bainistithe Tráchta, a dheartar agus a chothabháiltear ar an láthair mar a éilítear le Caibidil 8 den Lámhleabhar Comharthaí Tráchta reatha, a chur isteach chuig Comhairle Contae Chill Mhantáin leis an iarratas seo. Caithfear gach feithicil a pháirceáil go dleathach agus gan bealach isteach a bhlocáil, cosáin nó rotharbhealaí nó maoine príobháideacha nó úsáideoirí bóthair a bhacadh ar bhealach eile.*

• **Scannánaíocht Aeir/Dróin**

*Caithfear iarratais eitilte agus iarratais ar chead a sheoladh chuig Údarás Eitlíochta na hÉireann, agus d'fhéadfadh suas le trí seachtaine a bheith ag teastáil don phróiseas. Is féidir eolas faoi cheadúnú a fháil ar shuíomh gréasáin Údarás Eitlíochta na hÉireann anseo: https://www.iaa.ie/. Caithfear dróin a bhfuil meáchan níos mó ná cileagram amháin aige a chlárú le hÚdarás Eitlíochta na hÉireann. Ar shuíomh gréasáin Údarás Eitlíochta na hÉireann, gheobhaidh tú liosta d'oibreoirí dróin cláraithe, chomh maith le faisnéis ábhartha eile faoi dhróin a úsáid le haghaidh scannánaíochta.*

• **Scannánaíocht ar an uisce**

*Sula ndéanfá aon scannánaíocht ar uisce atá beartaithe, lena n-áirítear ar aibhneacha, lochanna, farraige nó cóstaí, déan teagmháil le hoifig Fís Chill Mhantáin chun treoir a fháil.*

• **Árachas**

*Chun údarú scannánaíochta a fháil, caithfidh tú cóip de do pholasaí árachais a chur ar fáil, faoinar cheart clúdach a sholáthar do €6.5 milliún do dhliteanas poiblí agus €13 milliún d'fhreagracht fostóirí ar a laghad. Beidh ort a iarraidh go sonrach ar do bhróicéir Comhairle Contae Chill Mhantáin a shlánú.*

• **Limistéir Speisialta Caomhantais**

*I gcás go bhfuil an suíomh scannánaíochta beartaithe laistigh de Limistéar Speisialta Caomhantais nó Limistéar Speisialta Cosanta, caithfidh an léiritheoir an scagadh comhshaoil cuí a fháil cibé an ar thalamh faoi úinéireacht an Stáit nó ar thalamh príobháideach é. Má thagann ceisteanna chun cinn, déan teagmháil leis an Teicneoir Caomhantais na Seirbhíse Páirceanna Náisiúnta agus Fiadhúlra ar ríomhphost* [*wmnp@housing.gov.ie*](mailto:wmnp@housing.gov.ie)

• **Páirceanna Náisiúnta**

*I gcás go bhfuil an suíomh scannánaíochta beartaithe laistigh de Limistéar Páirce Náisiúnta, caithfidh an léiriúchán dul i gcomhairle leis an Teicneoir Caomhantais Caomhantais na Seirbhíse Páirceanna Náisiúnta agus Fiadhúlra ar ríomhphost* [*wmnp@housing.gov.ie*](mailto:wmnp@housing.gov.ie)

• **Tránna**

*Caithfear cloí go docht le Fodhlíthe Trá & Cladaigh. Caithfear an trá a fhágáil saor ó bhruscar agus sa riocht céanna ina raibh sí nuair a shroich tú í. Caithfear gach damáiste a dheisiú chun sástacht Chomhairle Contae Chill Mhantáin. Caithfidh aon Chomhlacht ar mian leo scannánaíocht ar an uisce nó san uisce a bád tarrthála / pearsanra sábháilteachta uisce féin a sholáthar. Má dhéantar scannánaíocht ar Thrá Cuan an Bhriotáis Thuaidh nó Theas, caithfear Tuairisc Scagtha um Measúnú Oiriúnach agus Tuairisc Measúnaithe Tionchair Éiceolaíochta a ullmhú agus a chur isteach leis an iarratas seo.*

• **Truailliú Torainn agus Solais**

*Caithfear torann a dhéantar le scannánaíocht agus gníomhaíochtaí gaolmhara a choinneáil faoi 55dB(A) Leq (1 uair an chloig), mar is féidir crá tromchúiseach a bheith mar thoradh ar thorann os cionn an leibhéil seo. Lasmuigh de 8am go 7pm níor cheart go rachadh an leibhéal seo thar 45dB(A) Leq (1 uair an chloig). Níor cheart go ndéanfaí gníomhaíochtaí ar dócha go gcuirfidís isteach ar dhaoine lasmuigh de na huaireanta idir 8am go 7pm. Ba chóir gníomhaíocht deireadh seachtaine agus saoire poiblí a sheachaint nuair is féidir. Níor chóir d'innill a bheith ag rith ar an láthair. Níor chóir do ghineadóirí rith tríd an oíche (ba chóir gineadóirí ciúine a úsáid, más féidir). Caithfear soilsiú a bhainistiú agus a threorú chun maoin phríobháideach a shoilsiú a sheachaint. Caithfear líon na bhfeithiclí agus na ngléasra ar an láthair a íoslaghdú. Caithfear suíomhanna do shaoráidí leasa, ceaintíní, srl. a roghnú chun an seans go mbeadh cur isteach i gceist a íoslaghdú.*

• Riachtanais Chomhairle Contae Chill Mhantáin maidir le Scannánaíocht i Reiligí.

Iarrfar ar lucht déanta scannán an oiread eolais agus is féidir a sholáthar i scríbhinn faoin méid seo a leanas: dátaí agus amanna beartaithe; suíomhanna féideartha; ábhar agus cineál na scripte nó leathanaigh scripte ábhartha; árachas dliteanais phoiblí; éachtaí féideartha; éifeachtaí speisialta; piriteicnící; fliuchadh-síos; úsáid airm tine, sceana nó airm eile; nochtadh; líon na bhfeithiclí, na n-aisteoirí, an chriú agus na n-aisteoirí breise; trealamh agus páirceáil.

Fianaise ar árachas reatha le teorainn ghinearálta slánaíochta ar an bpolasaí árachais nach lú ná €6.5m le teorainn slánaíochta íosta de €13m má tá piriteicnící san áireamh. Caithfear slánaíocht do Chomhairle Contae Chill Mhantáin a áireamh sa pholasaí Árachais suas go dtí an méid ábhartha don scannánaíocht beartaithe. Caithfidh doiciméadú Árachais clúdach a áireamh do gach tríú páirtí nuair a fhostaítear seirbhísí don scannánaíocht/ghrianghrafadóireacht.

Caithfear meas a léiriú ar stair agus carachtar na cille leis an dialóg, aicsean, feistis agus prapaí go léir a úsáidfear. Ní cheadófar scannánaíocht de chineál diamhaslach nó maslach.

Beidh cead ar leith ag teastáil ó scannánaíocht dá én-ilítear radhairc ar leaca uaighe chun ghrianghraf a ghlacadh de shonraí pearsanta a fheictear mar inscríbhinní nó iad a thaifeadadh. Caithfear gan inscríbhinní a fhoilsiú nó a bheith le feiceáil ar scannán gan cead sainráite úinéir na huaighe.

Ní cheadaítear tionscadail dá n-éilítear athrú ar an talamh gan cead roimh ré ó Chomhairle Contae Chill Mhantáin.

Is é cosaint marcóirí uaighe ár bpríomhábhar imní i dtionscadail ghrianghrafadóireachta/scannánaíochta. Ná bain d’aon mharcóir uaighe, ná brúigh orthu, ná bog aon cheann acu. Úsáid réamhchúraimí speisialta nuair atá trealamh á chur suas agus míreanna móra á n-iompar.

Caithfear comharthaíocht a shuiteáil ag bealach isteach na cille agus ag imlíne an láithreáin scannánaíochta chun cuairteoirí a chur ar an eolas go bhfuil scannánaíocht ar siúl.

Caithfear gach limistéar a úsáidtear i ngrianghrafadóireacht/scannánaíocht a fhágáil go díreach sa riocht céanna ina bhfuarthas iad. Caithfear gach prapa, dramhaíl agus smionagar a bhaint den láthair ag deireadh na grianghrafadóireachta/scannánaíochta.

D'fhéadfadh go n-iarrfaí ar léiritheoirí na codanna den script atá le scannánú a chur isteach lena n-athbhreithniú.

Caithfear gach scannánaíocht a dhéanamh idir breacadh an lae agus dul faoi na gréine. Teastaíonn cead ar leith le haghaidh scannánaíochta lasmuigh den am seo.

Ní féidir scannánaíocht a dhéanamh le linn sochraidí/adhlactha/Beannú na nUaigheanna chun coinbhleachtaí le himeachtaí agus cláir sceidealta eile a sheachaint.

D'fhéadfadh go mbeadh cruinniú treoshuímh ar an láthair ag teastáil sula dtosófar ar obair léiriúcháin.

Coimeádann Comhairle Contae Chill Mhantáin an ceart léiriúchán a chríochnú láithreach sa chás go dteipeann ar an ngrianghrafadóir, ar an lucht físeáin, ar an léiritheoir, nó ar bhall eile den chriú cloí leis na coinníollacha atá leagtha amach sna treoirlínte seo.

Tabharfaidh úsáid dróin nó feiste aeir nó ardaithe eile lena n-áirítear piocóir silín chun críocha scannánaíochta nó grianghrafadóireachta aird ar leith ar shábháilteacht, príobháideachas do mhaoine comharsanachta agus cur isteach a íoslaghdú.